LidanRubinov/Halacha-QA huggingface dataset:
שאלה: האם יש תוקף הלכתי להחלטות הנובעות משיקולים אחרים: כבוד הרב, בסמוך ליישוב בו אני מתגורר ישנם עצי זית השייכים לערבים. המח"ט באיזור החליט שאין לאף ערבי אפשרות להתקרב ליישוב עד מרחק של 400 מטר. כלומר יש עצי זית שאין להם כל אפשרות להגיע אליהם.אפילו לא בימים מסויימים. מה דין עצים אלו? האם ניתן למסוק אותם?
תשובה: יש להניח שבמקרה כזה הם התייאשו.
שאלה: מתי נולד הזיווג שלי?: שמעתי פעם כי שלכל ילדה יש מישהו המיועד לה והוא נולד בדיוק 40 יום לפניה. האם זה נכון? מה המקור לזה?
תשובה: המקור הוא בתלמוד בסנהדרין דף כ"ב ובסוטה דף ב': והאמר רב יהודה 40 יום קודם יצירת הולד יוצאת בת קול ואומרת בת פלוני לפלוני. אבל יש הבדל בין זווג ראשון לזווג שני כמפורש שם. וגם כך המימרא הזו באה לומר שיש בסיס לקשר בין שני בני הזוג האלו. יעויין שם. הרב רואי מרגלית.
שאלה: מי יהיה הסנדק?: האם זה נכון שלפי ההלכה על הסנדק בברית המילה להיות האב של הבעל? למי עלינו לתת את הכבוד? האם בעדות המזרח יש מנהגים ידועים לגבי הבחירה?
תשובה: א. לפי ההלכה אין בזה עדיפות לאדם זה או אחר. ב. המנהג בעדות הספרדים לתת לאבי הבעל ראשון כך כתב בשו"ת "חיים ביד" להרב חיים פלאג'י, וכן כתב הגר"ע יוסף. והמנהג בעדות אשכנז לתת לאבי האשה ראשון, ונתנו סמך למנהגם: "אשה כי תזריע"- אשה מזרעת תחילה יולדת זכר, וכיון שבא מכוחה זכותה לקבוע ראשונה. אך אם יש מנהג אחר בעדתכם או במשפחה, רצוי ללכת על פיו כי גדול ה וצריך להיות חכם בזה, ובעז"ה תזכו להרבה בנים עוסקים בתורה ובמצות, וכך כולם יוכלו להיות סנדקים בהמשך וכולם יהיו מרוצים. הרב רואי מרגלית.
שאלה: אלוקים או אלוהים?: כיצד יש לאמר, לכתוב או לעשות שימוש בשם ה - "אלוהים" או "אלוקים"?
תשובה: יש להימנע מאיזכור או מכתיבת שמות קדושים. יש כמה דרכים למנוע זאת, ניתן לכתוב "אלקים" או "א-להים". הדרך הטובה ביותר היא: ה'.
שאלה: אסטרולוגיה בעיתון: האם מותר לפתוח את מדורי האסטרולוגיה שבאינטרנט ובעיתונים? לא מתוך מטרה של ידיעת העתיד, אף שזה כתוב שם. (אני יודעת כי עמ"י מעל המזלות ועם תפילה ניתן לשנות את המציאות.) אלא מתוך הסתכלות גרידא והבנה שרוב הסיכויים שמה שכתוב שם לא לגבי העתיד אינו ודאי כלל? המטרה, לכל מזל יש את האיפיונים שלו ובהכרות עם בנים אני מגלה שזה נכון בכמה מקרים וכך אפשר לברר דברים אחד עם השני על האופי שלנו.
תשובה: מדורי האסטרולוגיה בעיתונים הם הבל ורעות רוח ואין בהם חכמה מיוחדת והם לא יכולים להיות לך לתועלת אלא להיפך מטעים מאוד והדבר מוכח. גם אם מדי פעם זה נראה מתאים, קריאה בהם גם אם היא מסויגת משפיעה לרעה על הקורא, ובתת מודע הוא לא מתעלם וזה כן משפיע עליו, כיון שעולות לו מחשבות כאשר הוא נפגש עם אדם מה היה כתוב על מזלו בעיתון, והוא שופט אותו או מתייג אותו ע"פ זה אפילו בלי להרגיש גם אם זה חלקית. הרב רואי מרגלית.
שאלה: סוף זמן תפילת שחרית וקר"ש: ישנם 2 זמנים לשחרית ולקר"ש. האם לכתחילה אפשר להקפיד על סוף הזמן השני, או שהזמן השני הוא רק בדיעבד?
תשובה: לענ"ד יש להקפיד על הזמן הראשון, זוהי מח' מ"א וגר"א, והיות וזה דין תורה ראוי לכל ירא שמים להקפיד לצאת ידי כל השיטות. אבל וודאי מי שנוהג כמו הגר"א ובעל התניא שיש לו על מי לסמוך.
שאלה: הזיווג מתעכב בגלל חטא: לפני המון שנים הכרתי בחור נשוי. עשיתי את טעות חיי והיה בינינו קשר. אני יודעת שזה חטא ואני בוכה על זה ומצטערת. נראה לי שבגלל זה הזיווג שלי לא מגיע. האם יש סיכוי שאני אתחתן? האם החטא הזה רובץ עלי ולא מאפשר לי להכיר בחורים? אני מבולבלת ושבורה נפשית בגלל זה.
תשובה: כיון שאת מתחרטת מאד על העבר. הרי את בעלת תשובה. וד' חנון המרבה לסלוח. יכול להיות שהיסורים שעברת עד עכשיו הם כפרה על העוון. אבל אין סיבה להיות מיואשת אלא עליך לבטוח בד' שהוא סולח, להיות בשמחה ולהאמין שכל עכבה לטובה. כשנמצאים בשמחה ובוטחים בד', ד' עוזר לכל הבוטחים בו. להצלחה בקרוב.
שאלה: כשרות תמר הינדי: תמר הינדי זה מין סוג של פרי שגדל בחוץ לארץ. מייצרים את זה במפעל של ערבים בעכו. אין עליו הכשר. הוא בא בגוש רך (כמו תמרים רכים מאד, מלאים בדבש) עם כל החרצנים וכל הסיבים שלו. האם יש בעיה לאכל את זה? האם יש אפשרות שמערבבים בזה חומרים אחרים? או אם יש חשש תולעים?
תשובה: איני מכיר את המוצר האמור. יש לברר אם כל החומרים שבו כשרים ואם אין חשש לחרקים.
שאלה: ספק פסיפלורה להקל?: שמעתי שיש מחלוקת בעניין הפסיפלורה ולא ברור אם היא פרי או ירק. האם לא עדיף להימנע ממוצרים שיש בהם רכיבי פסיפלורה?
תשובה: בהקשר לאסיפלורה, כאמור יש מחלוקת הפוסקים. אך בחו"ל כל ספק עורלה ואפילו הרחוק ביותר מותר. לכן מוצרים שיש בהם רכיבים מפסיפלורה מגיעים מחו"ל, והם מותרים באכילה. לגבי פירות טריים בארץ, לדעת הפוסקים שמחמירים ומחשבים את הפאסיפלורה לפרי - יש לחשוש לעורלה. בברכת התורה והארץ, הרב יואל פרידמן.
שאלה: לשבור משקפיים שהדבקתי: לפני שבת נשברה לי חלק מהידית של המשקפיים. הדבקתי אותה בחזרה עם דבק. בשבת הרגשתי שזה לא כ"כ נוח ולכן רציתי לשבור את זה בחזרה כדי שיהיה לי יותר נוח. האם באמת מותר לי לשבור את זה עפ"י הנאמר בשו"ע: "אין בנין וסתירה בכלים והני מילי שאינו בניין ממש כגון חבית שנשברה ודיבק שבריה בזפת - יכול לשוברה ליקח מה שבתוכה."?
תשובה: לדעת הרבה שיטות מדובר שם דווקא שהחבית היתה שבורה ומדובקת (בלשון הגמרא 'מוסתקי'), אבל אנחנו פוסקים שיש סתירה בכלים בהם שייך בנייה, לכן אם בשבירה זו ישנה איזו תועלת אז אסור לעשות כן בשבת.
שאלה: עבודה זרה בספריה העירונית: האם אפשר לגנוב את ספר הברית החדשה של הנוצרים מהספריה העירונית ולשרוף אותו?
תשובה: לא זו הדרך לתקן את העולם. עליך לגדול בתורה ובמצוות ולהוסיף קדושה ומימלא יתבטל כל מה שנוגד את התורה.
שאלה: סיום מסכת פעמיים: האם אפשר לחגוג פעמיים את סיום אותה מסכת? המדובר הוא בחתן בר מצווה שחוגג גם בשבת וגם באמצע השבוע.
תשובה: לחגוג פעמיים אין בעיה, השאלה היא לגבי ה'קדיש הגדול', אם כבר סיים לא שייך להגיד פעמיים, שיבחר אחת מההזדמנויות לסיים את המסכת.
שאלה: חילול שבת אחרי הדלקת נרות: אני נוהגת להקדים ולהדליק נרות שבת עם ביתי ביום ו כדי שבעלי יוכל לנסוע לבית הכנסת עם הילדה (מרחק של קילומטר). האם מותר לבתי לנסוע אחרי שהדליקה נר? היא בת 10.
תשובה: בעקרון אפשר להתנות שלא מקבלים שבת עם הדלקת הנר. אולם השאלה היא חינוכית - מה המסר שהבת תקבל? האם היא עלולה להסיק שהדלקת נרות אינה מחייבת כלל, או שתצליח להפנים את ההבחנה ההלכתית בין הדלקת נרות סתמית לבין התנאה? אם הדבר ייעשה בדרך קבע חוששני שהיא תתרגל למסר הראשון.
שאלה: כיסוי ראש או שלימות המשפחה?: אני נשואה עם ילדה. מיום נישואי התחלתי ללכת עם כיסוי וללא מכנסיים. בעלי חילוני (הוא כרגע שומר שבת, אולם לא הולך עם כיפה ולא מבקר בבית הכנסת). הוא מאוד מתנגד שאלך עם כיסוי ראש באופן קבוע. מצב נישואינו אינו טוב במיוחד. אני תוהה האם הוא לא אוהב את מראי. מה עלי לעשות? אני לא רוצה להוריד את הכיסוי אבל גם לא רוצה לאבד את המשפחה שלי.
תשובה: אולי הפתרון יהיה פאה יפה שתמצא חן בעיני בעלך. בכל אופן אין היתר ללכת ללא כסוי ראש בפני אנשים אחרים. ואולם המטרה שלך צריכה להיות למצוא את הדרך שבעלך יתקרב לאמונה וככל שהדעות שלכם יהיו יותר קרובות זו לזו והמטרות של המשפחה יהיו מאוחדות כך גם חיי המשפחה יהיו יותר מאושרים.
שאלה: פרק ג  במשניות ברכות: אני מלמד בכיתה ז. אנחנו לומדים משניות מסכת ברכות. התלבטתי האם נכון וראוי ללמד את פרק שלשי או שזה לא שייך לאור הדברים ולאור גיל התלמידים. מה נכון לעשות? אם ללמד אז כיצד?
תשובה: אפשר לדלג על הפרק. ואולם אם התלמידים הם כאלה שהם בעצמם יגיעו לנושאים הצנועים שבפרק, עדיף ללמד אותם באופן כללי בלי להאריך ולפרט יותר ממה שהכרחי, אבל גם בלי להשאיר דברים לא מובנים שיעוררו את סקרנותם.
שאלה: סדין חשמלי בשבת: האם מותר בשבת לישון על גבי סדין חשמלי דולק (שנדלק ונכבה עם שעון שבת)? האם יש ענין של מוקצה כאשר הוא כבוי?
תשובה: מותר.
שאלה: ברירת סכו"ם בשבת: כאשר אני שוטפת סכו"ם בשבת (אחרי ארוחת הערב לצורך מחר) האם מותר לברור את המזלגות לחוד ולשטוף אותם ואח"כ הסכינים לחוד וכו כי כך נוח יותר וכך אני עושה כל השבוע? האם זו נקראת ברירה לצורך מיידי המותרת?
תשובה: זה בעיה, אני חושב שזה אסור. מהערב לצורך מחר זה לא צורך מיידי. העצה שיכולה לעשות היא, לשטוף את הכלים ביחד בכיור, וכשמרימה סכין או מזלג במקרה לשטוף אותו, וכבר מחזיקה אותו ביד ושוטפת אותו, אז אחר ששוטפת אותו והוא בין כה בידה מותר לה להניח אותו היכן שתרצה ואפ' בתא מיוחד לסכינים וכיו"ב ואין זה ברירה.
שאלה: כשרות של רמי מרטין: קיבלתי מחבר בקבוק קוניאק מסוג "רמי מרטין". האם הוא כשר?
תשובה: בימים אלו ממש פורסם בעיתון שיוצאת חוברת חדשה של הרבנות הראשית לישראל עם כל רשימת המשקאות החריפים של כל החברות מכל העולם ורמת כשרותם אם בכלל. אפשר להתעדכן ישירות מהרבנות הראשית לישראל. הרב רואי מרגלית.
שאלה: השם מרים - להחליף או להוסיף?: האם יש להוסיף על השם מרים שם נוסף? האם שורש השם הוא מלשון מרירות? באיזה מקרים מותר להוסיף על השם המקורי שניתן, והאם רב יכול לפסוק שיש להוסיף שם?
תשובה: השם מרים לא מעיד על מרירות ולכן החשש הזה לא שייך. מוסיפים שם ל"ע כשיש חולה, אבל בדרך כלל אנו יוצאים מתוך נקודת הנחה שהשם שניתן לבן או לבת בשעת הלידה מבטא תכונת נפש פנימית שיש באדם. אין עניין סתם להוסיף שם ללא צורך. גם כשמוסיפים, רק מוסיפים ולא מבטלים לגמרי את השם הקודם.
שאלה: הגומל על ניתוח בהרדמה: לפני כשבועיים עברתי ניתוח אורולוגי במהלכו טופלתי בבעיה מסויימת. הניתוח נעשה ע"י טישטוש כך שלא הרגשתי כלום במהלך הניתוח. הניתוח נחשב ניתוח קל יחסית בעיני הרופא. האם כשאחלים אני חייב לברך "הגומל"?
תשובה: אף שלגבי הרופא הניתוח נחשב קל, בכל אופן - אם הוא היה בהרדמה כמעט מלאה בוודאי שהחולה צריך לברך "הגומל".
שאלה: עד היכן כיבוד הורים?: חמי מאושפז זה כארבעה וחצי חודשים בעקבות מחלה. הוא רוצה שבני המשפחה יהיו איתו כל הזמן. בעלי עושה משמרת בוקר ומשמרת ערב בכל שבוע והדבר מקשה עליו מאוד בעבודה, בלימודים ובזמן עם הילדים (שהצטמצם לאפס באמצע השבוע). האם למרות שחמי מקבל טפול הולם בביה"ח הסיעודי על ילדיו להיות עמו כל זמן שהוא מבקש? האם אפשר להעמיד גבול לביקורים? האם יש מקום לשאלה "עד היכן כיבוד הורים"?
תשובה: מצות כיבוד הורים אין לה גבול. וכמה שמכבדים יותר המצוה יותר גדולה. והשכר הוא עצום. אף שצריך לקייים מצות שלא על מנת לקבל פרס. ואולם גם אדם מצוה לעשות את עבודתו באמונה. וגם ללמד את בניו וללמוד בעצמו. וצריך לכלכל בתבונה את כל הצרכים ולמצוא את האיזון הנכון ביניהם. יתכן שיש מקום קצת לצמצם את שעות התורנות תוך שכנוע האבא שהצמצום הכרחי.אך לא אוכל לומר כן בהחלט כל עוד איני מכיר את מצב אבא מקרוב.
שאלה: להביא שעון בית כנסת הביתה: האם מותר להוריד שעון קיר התלוי בבית הכנסת ולתלותו בבית רגיל?
תשובה: שעון קיר אינו אביזר מקודש, אך מכיון שהוקדש לבית הכנסת אין להשתמש בו שימוש אחר ללא דעת המקדיש.
שאלה: הלויתי עגבניות מהשכנה: היו כמה פעמים שביקשנו מהשכנים חלב או עגבניות שהיו חסרים לנו באותו רגע.האם צריך להחזיר להם?
תשובה: בדרך כלל שכנים מוחלים זה לזה על דברים קטנים כדי שלא יהיה חשש לריבית (כגון זה שואל בצל גדול וזה מחזיר בצל בינוני או להיפך). יש הנוהגים להחזיר דברים סגורים כגון: שקית חלב או סוכר או קופסת שימורים, אך גם בזה יש מוחלים וכן ראוי לנהוג כי בסופו של דבר ממילא זה מתאזן וגם מקיימים בזה גמילות חסדים בין השכנים ומרבים האחוה ביניהם. הרב יוסף וייצן.
שאלה: הפסקה אחרי ישתבח: כשאני מאחר לבית הכנסת, האם מותר לי לומר בדרך את פסוקי דזמרה (עם ברכת ברוך שאמר שלפני וברכת ישתבח שאחרי), ואז בלי לדבר להגיע לביה"כ ולברך על טלית ותפילין ולהצטרף למנין לברכו?
תשובה: בדיעבד אפשר לעשות כן. וזה בדיעבד מפני שתי סיבות, העיקרית, שתצטרך להפסיק בין ישתבח לברכו בהתעטפות בטלית והנחת תפילין. והמשנית, שיתכן ויקשה עליך לומר את פסוקי דזמרה כראוי בדרך. ומכל מקום כאשר אין זמן, בוודאי אפשר לעשות כפי שנהגת, ואם תוכל להתעטף בטלית ולהניח תפילין לפני צאתך מהבית - יותר טוב.
שאלה: גילוח בחול המועד פסח: מדוע אין להתגלח בחול המועד פסח לנוהגים להתחיל את הספירה מחג ראשון של פסח, הרי אפילו ביום העצמאות ול"ג בעומר מתגלחים, אז מדוע יהיה הדין שונה בחול המועד שיש בו מקצת מן המועד?
תשובה: חוה"מ למרות שהוא חוה"מ, בכל זאת הנוהגים לנהוג אבילות ימי הספירה באותם, ל"ג יום, שמפסח ועד ל"ג בעומר, אז ימי המועד מן המנין, כמו שהשבתות ויו"ט הם מן המנין אף שלא נוהגים בהם אבילות אקטיבית, וגם לשבת אין להתגלח בע"ש, כך גם הדין לגבי חוה"מ. ביום העצמאות זו סיבה ספציפית, זה כמו ברית שזו סיבה מיוחדת, שבכוחה לדחות את האבילות. לגבי ל"ג בעומר בלאו הכי הלוא מסתיימים בו ל"ג ימי האבילות, ליהודי אשכנז מותר מל"ג בבוקר (מקצת היום ככולו) ולספרדים מל"ד בבוקר. לאחר מכן לרוב קהילות ישראל אין יותר דיני אבילות, יש אמנם שיטה על פיה יש נוהגים עד שלושת ימי ההגבלה שלפני שבועות.
שאלה: בייביסיטר במחיר מופרז: כשאני עושה בייביסיטר אני לוקחת 20 ש"ח לשעה. שכנה מהבניין רצתה שאמא שלי ואני נשמור לה על הילדים וסיכמה איתנו על 25 ש"ח לשעה. האם זה ר שלקחתי יתר ממה שאני רגילה?
תשובה: אין קשר בין מה שהיית רגילה לקבל למה שקיבלת, וכיון שבמקרה הזה היה סיכום עם אמך והשכנה הסכימה לשלם, את יכולה לקבל גם את אותו סכום. הרב ש. יוסף וייצן.
שאלה: מצאתי עט בכיתה שלי: לפני 3 שנים מצאתי בכיתה שלי עט שלא היה שייך לי. לקחתי אותו והוא נמצא אצלי עד עכשיו. מה אני צריכה לעשות איתו?האם מותר לי להשתמש בו?
תשובה: אם זה עט רגיל ללא סימנים, או שיש לו סימנים אך אין אפשרות להכריז עליו כמו במקרה שלך שגם אם תתלי פתק בבית-ספר כנראה שהמאבד לא יראה או יזכור את אבידתו, אזי מותר לך להשתמש ולרשום לך בפנקס או מחברת שאם בעתיד מישהו ידרוש את עטו תשלמי לו את שוויו.
שאלה: לוויתי בגדים ולא החזרתי: לפני 5 שנים בערך דודה שלי הלוותה לי בגדים ולא החזרתי לה אותם. הם בוודאי אצלי אבל אני לא זוכרת אותם. לא נעים לי לספר לדודה שלי והיא בטח גם לא זוכרת את זה. מה אני צריכה לעשות?
תשובה: אם הדודה יכולה לראות את בגדייך ולזהות את בגדיה שלה זה הפתרון הטוב, ואם לא, עדיף שתמחל לך על בגדיה או שתשלמי לה את ערכם לפי הערכה. הרב ש. יוסף וייצן.
שאלה: פדיון הבן בשבת: אשה שילדה ביום רביעי בלילה (בתאריך ה כסלו), מתי יש לערוך את הפדיון? האם ניתן לערוך אותו ביום שישי בצהריים? האם ניתן לערוך אותו במוצאי שבת? האם אפשרי לערוך ביום ראשון? מתי מומלץ?
תשובה: תינוק שנולד ביום חמישי, יום השלושים ללידתו יהיה ביום ששי אחר ארבעה שבועות, והפדיון מצוותו ביום השלושים ואחת, שבמקרה זה יוצא בשבת. בשבת לא פודים לכן יש לעשות את הפדיון במוצאי שבת. נכון שלכתחילה מוזכר שיש לעשות פדיון ביום ולא בלילה אבל במקרה כזה שהוא נדחה לכתחילה יש לעשות במוצאי שבת. אם אי אפשר במוצ"ש שיעשו ביום ראשון.
שאלה: לוח זמנים לתפילה בנץ: אצלינו בבית הכנסת מתפללים בשעה כזאת שמגיעים לשמונה עשרה 5 דקות לפני נץ החמה. האם זה ר?
תשובה: לפי מרן הרשל"צ אליהו עד עשר דקות לכאן ולכאן מהזמן הכתוב בלוחות נקרא תפלה בנץ, ולכן אפשר להתפלל מעט קודם במקרה כמו שלכם. ההבדלים בין הלוחות נובעים משינויי האופק בין המקומות. הרב רואי מרגלית.
שאלה: קשר עם בחור חוזר בתשובה: אני דתייה מאוד ופגשתי בחור שרוצה לחזור בתשובה. אנחנו מאוד מאוד מתאימים מבחינה נפשית. התפיסות עולם שלנו כלכך דומות. אנחנו מבינים אחד את השני בצורה מאוד מיוחדת. האם הקשר הוא נכון? אני עוזרת לו לחזור בתשובה ומעודדת אותו ללמוד בישיבה, אבל מצד שני הוא כרגע לא ממקום של ללמד אותי ולהוביל אותי מבחינה דתית, שזה היה חלומי הגדול לגבי חתני. מה עלי לעשות?
תשובה: לפני שהבחור ילך לישיבה וילמד לפחות שנה, על מנת לבחון את יכולתו לשוב בתשובה ולהיות בחור דתי רציני, לא הייתי ממליץ לך להמשיך את הקשר איתו. רק אחר נסיון של שנה וקבלת חוות דעת מהרב שלו יהיו לך נתונים בסיסים לבחון אם הוא מתאים לך.
שאלה: גנבת דעת גוי: מדוע כתב הרב ב"מעט מן האור" כדבר פשוט שגנבת דעת גוי אסורה, והלא זו מחלוקת כמובא ברמ"א חו"מ שמח, ב.
תשובה: משתי סיבות. ראשית, נראה שכך דעת רוב הפוסקים שאיסור גנבת דעת קיים בגוי. בנוסף לכך, גם דעת המקלים היא במתנה ולא במקח וממכר. ואף במתנה מוסכם שמידת חסידות שלא לגנוב דעתו. ושנית, כיוון שיש חילול ה', וזה חשש מצוי, ממילא אין מקום להביא את הדעה המקילה להלכה. כלומר גם למקילים זו יכולה להיות הוראה פרטית במקום מיוחד שאדם יודע שלא יצמח מזה חילול ה'. אבל ככלל צריך להורות שאסור לגנוב דעת, בין מהדין, בין מחשש חילול ה', ובין ממידת חסידות.
שאלה: מעשר כספים מהנטו: האם הפרשת מעשר כספים היא מהנטו או הברוטו?
תשובה: מהנטו. אמנם אם המעביד מפריש עבורך כספים לקופת גמל ופנסיה וכדומה, תפריש מכל סכום שתוציא מקופות אלו מעשר.
שאלה: מעשר כספים מקצבת ילדים: האם יש להפריש מעשר מקצבת ילדים?
תשובה: יש להפריש, כי בכסף זה ההורים רשאים להשתמש כפי הבנתם.
שאלה: מעשר כספים לפרנסת הילדים: האם מה שמוציאים על הילדים הגדולים מגיל שש נחשב כחלק מהמעשר?
תשובה: כיוון שעל פי חכמים ההורים צריכים לזון את ילדיהם גם אחר גיל שש, כמבואר בכתובות מט, ב, עד שהם גדולים (כבני שלוש עשרה), אין להחשיב את מה שמוציאים עליהם כצדקה. אמנם לר"ח בן עטר, זה נחשב כצדקה, אבל רבים חלקו עליו, וביניהם הט"ז וערוך השולחן. אלא שמשפחה שמצבה דחוק, יכולה להקל, כי אולי ממילא היא פטורה ממעשר כספים. ומגיל שלוש עשרה ועד גיל שמונה עשרה, כתב באגרות משה שכיוון שעל פי החוק ההורים צריכים לפרנסם, אין לשלם עליהם מכספי מעשר כספים, שאין משלמים דבר שחייבים ממעשר כספים. וסברתו נראית. אלא שמשפחה שמתקשה להפריש מעשר, יכולה להחשיב את מה שמוציאה עבורם כמעשר. ולאחר גיל שמונה עשרה, אם הילדים חיים בזול, בלא מותרות, אפשר להחשיב את מה שמוציאים עליהם כמעשר.
שאלה: מעשר כספים כשהחשבון במינוס: האם צריך לתרום למעשר כאשר נמצאים במינוס בבנק?
תשובה: ככלל אין להיות במינוס בבנק. יש אומרים שיש בזה איסור ריבית. ובוודאי אין בזה חכמה. ועל כן קודם צריך לכסות את המינוס ואח"כ לתת מעשר. ומי שאינו מסוגל להתאפק מלבזבז את כספו, ותמיד הוא במינוס, אזי ייתן מעשר כספים גם כשהוא במינוס. שלא יהיה מעשר הכספים פחות חשוב מכל צרכי המותרות שבעטיים הוא נכנס למינוס.
שאלה: ברכת מודים דרבנן : למה בחזרת הש"ץ החזן מוציא אותנו ידי חובה בכל הברכות ואנחנו רק עונים "אמן" ו"ברוך הוא ברוך שמו" ואילו בברכת מודים החזן לא מוציא אותנו ידי חובה ואנחנו צריכים לומר את "מודים דרבנן" אז שאלתי היא למה החזן לא מוציא את הציבור ידי חובה באמירת "מודים אנחנו לך"? מקווה לתשובתך בהקדם ו לך על התשובה.
תשובה: מקור הדבר הוא בירושלמי. ובסידור אוצר התפילות מובא בשם אבודרהם שאין דרך להודות על ידי שליח אלא אדם צריך להודות בעצמו על הטובות. ושאר הברכות שהן בקשות יכול לבקש על ידי שליח עיין שם בסידור.
שאלה: ירד הצבע - התפילין נפסלו?: האם כשיש נקודה לא צבועה בתפילין או ברצועה היא פוסלת? כמה צריך כדי שיפסול?
תשובה: יש להבחין בין הבתים לרצועות. בבתים לא פוסל כי יש שיטה בתוס' שהבתים היו לבנים וההלכה למשה מסיני היא רק לגבי הרצועות שיהיו שחורות. לגבי הרצועות, אם זה בולט לעין צריך לתקן, ואם צריך לחפש את זה (זה פעוט) זה לא פוסל.
שאלה: דין הבנים בגירושין: ההורים עומדים לפני גירושין והאב רוצה לקחת את הילדים אליו כדי למדם תורה ומצוות. האם לא מוכנה לוותר על החזקת ילדיה. הבנים בגיל 5. מהי דעת תורה?
תשובה: בדרך כלל נוהגים להשאיר את הילדים הקטנים אצל האם. ואולם בכל מקרה צריך הדבר להבחן לגופו. הטוב ביותר הוא שההורים יתגברו על הקשיים ויחזרו להיות משפחה מאוחדת בלי מריבות עם הרבה אהבה ביניהם אז לילדים יהיה טוב. על כל פנים מה שחשוב הוא שגם אם יהיו גרושין להפרד בהסכמה ובהבנה שעל שניהם יהיה להמשיך לעמוד בקשר בכל הנוגע לילדים ולחינוכם.
שאלה: שימוש של מורה בחפצי הפקר: אני מורה לכיתה א ובמסגרת עבודתי עם הילדים אני מקבלת גרוטאות, מכשירים ובגדים לכיתה. לחלק מן הדברים יש שימוש, אבל חלקם פשוט לא מתאימים. האם חפצים אלו הם הפקר או תרומה לכיתה?
תשובה: החפצים ניתנים לך על דעתך. אם אינך צריכה אותם את יכולה להשליכם.
שאלה: בעלי שומר לי טינה: בעלי נוטר לי טינה גדולה מאוד על דברים שקרו בעבר וכל פעם מתריס זאת בפני. אני כבר התנצלתי בעבר ותיקנתי חלק מהדברים, האם מותר לו להמשיך ולגרום לי צער? לפעמים נמאס לי ואני רוצה לקפל וללכת. איך אפשר לגרום לו שיפסיק לדרוס, לכעוס ולרמוס.????
תשובה: את צריכה לנסות לבקש ממנו לשוחח בישוב הדעת על הדבר. לשאול אותו מה את יכולה לעשות על מנת שמכאן ואילך הוא לא יזכיר את העבר. גם תחשבי אולי ההתנהגות שלו נובעת מקשיים שיש לו עכשיו. על כן הוא כועס ופוגע בך. ואם זו הסיבה עליך לעודד אותו ולחזק אותו כמה שאפשר ולתת לו הרגשה טובה שאת מעריכה אותו ומאמינה בו וזה מאד יעזור לשיפור ההתנהגות שלו אליך.
שאלה: הורים מול בעל?: לפני כחודשיים הכרתי בחור מקסים וברצוננו להינשא. מאז שהורי פגשו את הבחור הם לא מפסיקים להגיד כי על מנת שאסיים את לימודי עלי למתן את הקשר איתו ושאין מצב שהם יתמכו בנו (בכל מישור בעיקר נפשי) אם נחליט להתחתן. אין הם רואים פסול בבחור עצמו. גם החבר מאוד רוצה בטובתי ואומר כי מוכן להתמודד על אף הקשיים וכן תומך מאוד בלימודי ומוכן להקריב רבות עבורם. האם אני אמורה לבחור בהורי או בבחור? האם יש דרך לפתור את המצב אחרת?
תשובה: צריך להתאזר בסבלנות לא ללחוץ על ההורים על חתונה בזמן הקרוב. יש סבירות שבמשך הזמן הם יתרגלו לרעיון שהגיע הזמן שאת תתחתני. אמנם, אם כעבור חדשיים שלושה לא יחול אצלם שינוי יהיה מקום לשקול מחדש איך לנהוג.
שאלה: להכשיר מנגל של חילוני: כיצד ניתן להכשיר מנגל, או לחילופין להשתמש בו בצורה שהבשר לא יוטרף, במידה והשתמשו בו בעבר לשימושים של צליית בשר לא כשר?
תשובה: צריך ממש ליבון ע"י ברנר חזק עד שיאדים. כמו דין שיפוד שלקחו מגוי שצלה בו בשר נבילה. גם את הרשת יש ללבן.
שאלה: הריגת גוי בשוגג: במסגרת פעילות מבצעית, חייל הרג אדם בחושבו שהוא נושא נשק. בדיעבד התברר, שאינו נושא נשק. כיצד יש להתייחס לכך? האם הוא צריך לעשות תשובה?
תשובה: אם לא ניתן היה לברר זאת הוא אנוס ופטור.
שאלה: האם הוא המיועד?: אני יוצאת עם בחור כבר 3 חודשים. הגעתי לשלב שקשה לי להגדיר את רגשותיי, מצד אחד אני רוצה לספר לו כל דבר וטוב לי להיות איתו, הוא ממשפחה טובה ואני מרגישה משהו אליו. מצד שני אני לא יודעת אם אני אוהבת אותו ואם זה האדם שארצה להיות איתו כל חיי. במיכלול היתרונות גוברים על החסרונות. אך איך אוכל לדעת שהוא הזיווג שלי? איך אוכל לדעת אם אני אוהבת אותו בזמן שאני לא נוגעת בו? גם קשה לי עם המחשבה שאצטרך לעזוב את ביתי.
תשובה: אין היום נביא שיכול לגלות מי הוא המיועד לך. אין לאדם לדון אלא לפי מה שעיניו רואות. לפי מה שתיארת את הרגשתך, נראה שיש מקום לכיון חיובי. אני מציע לך שתביאי אותו לביתך שגם ההורים יתרשמו ממנו ויעזרו לך בהחלטה. אבל העיקר כמובן שיש לכם שאיפות דומות איזה בית אתם רוצים להקים, ומה התוכן הרוחני שאתם שואפים לתת לבית.
שאלה: חברות לילדה בת 9: יש לי ילדה בת 9. היא לומדת בבית ספר לבנות. חברות באות אליה הביתה ולהיפך, אבל בבית הספר היא לא כ"כ מסתדרת עם הבנות האחרות. הבת לא רוצה ללכת לבית הספר. מה לעשות? איך לייעץ לילדה למצוא חברות טובות? אני ממש צריכה יעוץ ועזרה.
תשובה: לפי דעתי עליך להתיעץ עם המורה של בתך ואולי גם עם היועצת של בית ספר הן יוכלו לתת מענה לבעיה.
שאלה: חוקי חגים (מתי מותר לנסוע): לאחרונה התחלתי להניח תפילין, לשמור שבת ולעשות עוד דברים רבים כדרך הישר. האם מותר לנסוע בחג? אם לא מדוע? שמעתי שיש חגים שמותר לנסוע בהם. הייתי שמח אם תפרטו על חוקי חגים.
תשובה: השאלות שלך הן מאוד בסיסיות ולכן אני מציע לך לקרוא את הספר "יהדות הלכה למעשה" שעוסק בנושאים אלו. אין הבדל בין שבת לחג אלא אוכל נפש בלבד שבחג מותר לבשל אוכל ע"י העברה מאש לאש. החגים הם: ראש השנה, יום הכפורים, פסח, סוכות, שבועות. לעומתם חול המועד, חנוכה, פורים, ל"ג בעומר, ראש חודש וכדו' הם ימים שבהם מותר לעשות מלאכה אם כי ישנם מס' הגבלות. כל זאת על רגל אחת אך רבים הדינים והפרטים שמצריכים לימוד מסודר, ולכל חג יש את מצותיו המיוחדות לו. לדוגמא: בחנוכה המתרגש ובא עלינו יש את מצות הדלקת הנרות מדי ערב, אך צריך לדעת איך מדליקים כמה ואיפה וכו'. הרב רואי מרגלית.
שאלה: להתפלל במנין של משיחיסטים: האם מותר להתפלל בבית כנסת של חסידים שוטים שמאמינים שהרבי מלובביץ לא מת? יש בבית הכנסת מתפללים משני הסוגים אך ניתנת למשיחסטים במה חופשית לצעוק יחי אדוננו וכהנה וכהנה.
תשובה: ניתן להתפלל איתם אולם לא להיגרר אחרי מנהגיהם.
שאלה: בישול על ידי כבישה בחומץ: האם כבישה בחומץ או במיץ לימון אסורה בשבת? האם כבישה של גוי נאסרת? האם כבישה של זמן קצר (בשבת או של גוי) מותרת (למשל 10 דקות)?
תשובה: כבישה בחומץ היא עיבוד ואסורה בשבת. עיבוד ע"י גוי ביום חול אינו נחשב לבישול ומותר (אם החומץ ויתר החומרים כשרים).
שאלה: צניעות בין חברים: יש לי חברה ואנחנו בעז"ה עומדים להתחתן. לאחרונה נודע לי על בעיות בריאותיות שיש לי. האם אני צריך לשתף את בת זוגתי בנושא? האם אין בכך בעיית צניעות?
תשובה: אם מדובר על חתונה בקרוב צריך לשתף את בת הזוג אבל אם יש עוד זמן רב לחתונה אין צריך בשלב זה לשתף אותה בזה.
שאלה: שימוש בשטר קרוע: הגיע לידי 20 שקל בשטר. חצי מהשטר היה קרוע והידקו אותו עם מהדק. קניתי בשטר זה בקפיטריה של בית הספר והמוכר הסכים לקבל אותו. האם יש בעיה בשימוש בשטר כזה?
תשובה: אין בזה תרמית כי השטר כשר על פי החוק ולכן בעל החנות הסכים לקכלו.
שאלה: אמרתי את השמות שאסור לומר: האם אדם שאמר בשגגה את השמות שאסור לאמרם, עבר עבירה וחייב מיתה?
תשובה: דינו ככל שוגג הטעון כפרה.
שאלה: מחשבות של כופרים: אני על סף איבוד השפיות. לפני חודשיים באמצע התפילה צצה לי מחשבה טעונה ברעיונות של כופרים. המחשבה הזאת לא עוזבת אותי. בכל בוקר כשאני קם אני מקיים את ההפך של הפסוק "חדשים לבקרים רבה אמונתך", ואני כבר באמת אובד עצות.
תשובה: אתה אדם מאמין וכל המחשבות הטורדניות הללו אינם עמוקות והם יחלפו עם הזמן אל תשים אליהם לב בכלל. ואם בכל זאת המחשבות הללו נמשכות ואתה לא מצליח להפטר מהם זה לא קשור להשקפת עולם ולאמונה, אלא זה אולי בא מאי שקט נפשי וכדאי להתיעץ עם יועץ חנוכי. שהוא מכיר תופעות כאלה ויוכל ליעץ לך איך להשתחרר ממחשבות אלו. חזק ואמץ אל דאגה זה יעבור.
שאלה: הרצאה מפי קריקטוריסט - לשון הרע?: הייתי השבוע בהרצאה של קריקטוריסט. במהלך ההרצאה הנ"ל תיאר את תהליך יצירת הקריקטורות והדגים באופן מעשי. הדוגמאות שניתנו היו מדמויות פוליטיות וטלוויזיוניות ידועות ומוכרות ויצרו השוואות שונות, בין השאר גם לבעלי חיים (למשל - איש פלוני מזכיר צפרדע ואילו האחר מתנגח כשור וכו ). האם ההרצאה הייתה מותרת מבחינה הלכתית או שיש בה משום לשון הרע?
תשובה: אם האישים המצוירים מסכימים לכך מותר לציירם. אם לא - אסור.
שאלה: צדקה לחמותי ולא לישיבות: אני תורם בכל חודש כ-1500 ש"ח לישיבות ב"ה. לפני כשנה עקב מצב כלכלי לא טוב של חמותי התחלנו להעביר לה כל חודש כ300 ש"ח. האם ניתן להחשיב את הכספים המועברים לה ככספי צדקה?
תשובה: גנאי לפרנס הורים מכספי צדקה.
שאלה: קריאת שמע שעל המיטה: בפורים וחנוכה שקוראים קריאת שמע שעל המיטה נוהגים לומר את הודוי?
תשובה: בימים שאין אומרים בהם תחנון אין אומרים וידוי ולכן לא אומרים וידוי בחנוכה ופורים בק"ש שעל המטה. הרב רואי מרגלית.
שאלה: תרומות ומעשרות בעצי הדר: אמר לי רב פוסק במצוות התלויות בארץ שכל הספקות בפירות הדר זה רק לאחר ט"ו בשבט, היות ואז מתחלפת שנה למעשרות באילן. עד אז יש להפריש רק מעשר עני. אשמח אם תרחיב בנקודה זו.
תשובה: ברור שהוא צודק שכן הספק נובע מהשאלה אם פירות הדר הם עצי פרי רגילים, והשלב הקובע בהם הוא חנטה או שמא דינם כאתרוג שהשלב הקובע בהם הוא לקיטה. אך בכל מקרה התאריך הקובע הוא ט"ו בשבט כמבואר ברמב"ם הל' מע"ש פ"א ה"ה, ולכן לפני ט"ו בשבט בכל מקרה יש להפריש מעשר עני. בברכת התורה והארץ, הרב יואל פרידמן.
שאלה: סיוע למעשן סיגריה: האם מותר לי להיענות לאדם המבקש שאדליק עבורו סיגריה? מתי יש גדר של מסייע לעוברי עבירה?
תשובה: העישון אכן מסוכן. אולם סיגריה אחת בלבד עדיין אינה מסוכנת כל כך ולכן נראה שמותר להיענות לבקשתו.